אתר החדשות המרכזי לנכויות ומוגבלויות - מדא 22-03-2018
אות הצטיינות למתנדבי הנוער של מגן דוד אדום בעיר פתח תקווה
בשבוע שעבר נערך טקס חגיגי בפתח תקווה לציון סיום תוכנית "התפתחות אישית ומעורבות בקהילה" ♦ בטקס קיבלו שניים ממתנדבי הנוער של מד"א פתח תקווה את אות ראש העיר לפעיל המצטיין במסגרת התוכנית האישית ומעורבות חברתית של אגף החינוך העל יסודי בעיריית פתח תקווה
מערכת, 22/03/2018, צילום: דוברות עיריית פתח תקווה
ביום חמישי (15/03/2018) התקיים באולם 'שרת' בבניין עיריית פתח תקווה טקס לציון סיום תכנית "התפתחות אישית ומעורבות בקהילה", במעמד ראש העיר מר איציק ברוורמן. בטקס קיבלו שניים ממתנדבי הנוער של מד"א בעיר, סתיו ארביב וליזה אוליאל קפולסקי, את אות ראש העיר לפעיל המצטיין במסגרת התוכנית אישית ומעורבות חברתית של אגף החינוך העל יסודי בעיריית פתח תקווה בשל היותם מתנדבים מצטיינים במד"א במסגרת התכנית.
על ליזה אוליאל קפולסקי נאמר בטקס: "ליזה מתנדבת במסגרת מד"א, בתנועת הצופים ובמרכז הנוער נווה עוז בו היא פעילה בקבוצת הליצנות הרפואית. במסגרת פעילותה שותפה בביקורים בבתי החולים ואף בחרה לחגוג את יום הולדתה ה-18 עם המאושפזים. השנה תתמקד בפעילותה במועדון סגול לרווחת חולי הסרטן."
מנהלת אגף לחינוך על יסודי בעיריית פתח תקווה, הגב' רויטל שפירא: "כחלק מהחזון העירוני של האגף העל יסודי הכולל הובלה ערכית של בני הנוער, הוחלט באגף להעלות על נס את התלמידים שנותנים מעצמם לקהילה הרבה מעבר למחויבות. כבוד גדול לעיר שרבים הם התלמידים שהרגשנו חובה נעימה להעניק להם אות הצטיינות."
מנהלת המחלקה ל"התפתחות אישית ומעורבות חברתית" בעיריית פתח תקווה הגב' אלה זילברמן: "אני מודה לכל השותפים ומוקירה את מקומות ההתנסות ואנשי הקשר בקהילה. חשיבות גדולה לשיתופי הפעולה חינוך ערכי של 24/7 בחלק הפורמאלי והבלתי פורמלי במקומות ההתנסות – זו הדרך להצמיח חברה ערכית וטובה יותר ובני הנוער המצטיינים הם ההוכחה לכך"
מנהל מרחב ירקון במד"א, דורי חיים: "כוחו של מד"א טמון בהון האנושי המרכיב אותו. אני רוצה לברך את ליזה וסתיו, אשר מראים לחברה הישראלית עד כמה טוב הנוער שלנו. אני בטוח כי ימשיכו בעבודתכם המסורה למען הקהילה ולמען הצלת חיים. אני מודה לכל מי שבחרו להתנדב במד"א כחלק מהתכנית לאורך שלוש השנים, ובטוח שהמשתתפים מבינים טוב יותר את הערך של נתינה לקהילה – וימשיכו ליישם אותו גם בחיים לאחר התיכון."
מנכ"ל מד"א, אלי בין: "במד"א למעלה מ-6,000 בני נוער מצטיינים המשקיעים מזמנם בהתנדבות למען הצלת חיים ועוסקים בפעילות הומניטרית. אני גאה בסתיו וליזה שהם נציגי נוער מד"א בעיר פתח תקווה המיצגים את בני הנוער שלנו שהם מלח הארץ שמצליחים גם להצטיין בלימודים וגם למצוא זמן על מנת לתרום למען האחר במסגרות שונות ומרובות בו זמנית ובכולן נבחרו כמצטיינים."